text: Topchef kritiserer Dansk Folkeparti
  12 oktober 2015 kl. 09.38
  Bestyrelsesformanden for Danfoss er kritisk overfor Dansk Folkepartis holdning til flygtninge.
  Dansk Folkeparti har foreslået, at flygtninge skal indkvarteres fast i centre og sendes tilbage til hjemlandet, når det er sikkert.
  Det forstår Jørgen Mads Clausen, der er bestyrelsesformand i Danfoss, ikke.
  - Alternativet til integration er jo opbevaring. Er det det, Dansk Folkeparti gerne vil? Når flygtningene får asyl, har de jo krav på at være her, siger Jørgen Mads Clausen til Ugebrevet Mandag Morgen.
  - Jeg kan ikke se, hvorfor de ikke skulle kunne lave noget. De vil gerne have et job. De ved godt, at de vil lære dansk hurtigere, hvis de kommer ud på en arbejdsplads, siger han til Ugebrevet Mandag Morgen.
  